BODOLAND रादाब, Kokrajhar, November 15: मनिपुराव उदखारिनि गाग्लोबनायजों मुंख्लं जानाय बाक्सा जिल्ला ताइकारकुसि गामिनि बिर जोहोलाव सुमन सोरगियारिनि गोथै देहाखौ गावनि आंगो गामियाव दिनै  जोबथा बिदाइ होबाय ओन्सोलनि रायजोफोरजों लोगोसेनो खुंथाइ बिफाना नेमखान्थि बादियै । मुंख्लं बिर जोहोलाव सुमन सोरगियारिखौ ओन्सोलनि रायजो राजाफोरा बाथौ धोरोमारिनि नेमखान्थि आरो रैखाथि बिफाननि नेमखान्थि बादियै बिबार मालाजों बावनानै, मान होनायनि गेजेरजों जोबथा बिदाइ होयो । मुंख्लं सुमन सोरगियारिनि जोबथा बिदाइ होनाय समाव आसामनि केबिनेट मिनिस्टार इउ.जि ब्रह्म, केशब महन्त आरो रन्जित कुमार दासजों लोगोसेनो बाक्सा जिल्ला फरायसा आफादनि बिबानगिरि, गुबुन गुबुन  समाज सिबियारि बायदि गौथुमनि बिबानगिरि बिथांमोनजों लोगोसेनो ओन्सोलनि रायजो राजाफोरा बाहागो लायो आरो मुंख्लं सुमन सोरगियारिनि जिउ गोमायाव फोरमायस’हायै दुखुखौ फोरमायथियो । आसामनि केबिनेट मन्थ्रि इउ.जि ब्रह्मया मुंख्लं सुमन सोरगियारिनि नखरनो सोरखारनिफ्राय  50 लाक रां अनसुंथाइ होगोनखौ फोरमायथिदों बेजों लोगोसेनो नखरनि थांना थानायनि राहा खालामनानै होगोनखौबो फोरमायथिदों । उदखारिनि गग्लोबनायजों जिउ खोमानो गोनां जानाय मुंख्लं जोहोलाव  सुमन सोरगियारिया 2011 माइथायाव आसाम रायफलाव हाबनानै हादरखौ सिबिबोदोंमोन । नाथाय थांनाय सुनिबारखालि मनिपुराव उदखारिफोरनि गाग्लोबनायजों गावनि आगोमा जिउखौ खोमाना लानो गोनां जायो आरो  गावनि आंगो  बिसि जुरि सोरगियारि आरो फिसाज्ला बराद सोरगियारिखौ अरायनि थाखाय नागारनानै थांङो । हादरनि थाखायनो जिउ बावनो गोनां जानाय मुंख्लं सुमन सोरगियारिनि मुंङाव ओन्सोलनि रायजो राजाफोरा गामिनि लामाखौ बानायनायजों लोगोसेनो गामिनिनो दालां आरो मुंख्लं सुमन सोरगियारिनि नखरखौ दैदेनलांनो हानाय बादियै थाबैनो अनसुंथाइ होनो सोरखारनि फारसे खावलायदों गामिनि रायजो राजाफोरा  ।